Lars Barfoed (KF), 2013-10-08:
Jeg synes, at debatten her meget godt afslører, at den mediestøtteordning, der formentlig vil vise sig at være flertal for, som vi diskuterer nu, bare er en kortvarig, midlertidig position på vejen til en ny mediestøtteordning, som er mere permanent, for det er jo sådan, at forretningsgrundlaget under de traditionelle medier, de trykte medier, eroderer.
De eksisterende dagblade søger efter nye forretningsmodeller, der kan give dem en indtjening, og det må selvfølgelig også sætte sig sine spor i den måde, hvorpå vi yder mediestøtte.
Det var jo også det, der lå til grund for forhandlingerne i Dyremoseudvalgets betænkning, nemlig at vi overgår fra en distributionsstøtte til en produktionsstøtte.
Det er vi jo sådan set enige om er rigtigt, i og med at dagbladene i stigende grad arbejder ud fra en elektronisk platform, internetbaseret platform, og altså så nu også søger at finde et forretningsgrundlag til at gøre det, hvilket ikke er så let, som man måske skulle have troet.
Så er der jo også det forhold, at medierne, som flere også har været inde på, mere og mere smelter sammen, og det kan blive sværere og sværere i fremtiden at sondre mellem dagblade, skrevne medier på den ene side og elektronisk baserede medier på den anden side, og der må vi i en eller anden udstrækning samtænke den måde, hvorpå vi yder støtte til henholdsvis dagblade og til de elektronisk baserede medier.
Om det skal være en samlet ordning eller bare en form for samtænkning, er det nok for tidligt at sige noget om, men vi bliver nødt til at samtænke det, i og med at pressen under alle omstændigheder i stigende grad fungerer på de samme platforme.
Det kan vi ikke se bort fra i den måde, hvorpå vi yder tilskud fra det offentliges side, den måde, vi tilrettelægger det på her i Folketinget.
Endelig er der så den basale kendsgerning, at det i hvert fald er en mulighed, at vi efter næste valg, der jo kommer inden for de næste par år, må jeg gå ud fra, vil se, at der er et flertal i Folketinget, der ikke er bundet af den aftale, som nu fører til en lovgivning, og det vil sige, at et nyt flertal efter næste valg vil være frit stillet til at gennemføre en anden ordning end den, der nu bliver gennemført.
Jeg synes egentlig, at det ville være bedst, hvis det var sådan, at vi kunne blive enige – et bredt flertal i Folketinget – om en permanent, langvarig og langtidsholdbar ordning, så der kom ro på det på lidt længere sigt.
Men altså, vi er der, hvor vi er.
Som sagt er Det Konservative Folkeparti enig i den principielle ændring, der sker fra distributionsstøtte til produktionsstøtte, men vi har ikke kunnet tilslutte os den aftale, fordi vi blev sat foran et forhandlingsbord, hvor der var den klare betingelse, at vi måtte acceptere, at samlet set skulle der ske en forringelse af mediernes økonomi, fordi regeringen altså mente, at den kunne gennemføre reklameafgift og lønsumsafgift over for dagbladene og dermed forringe deres økonomi og så få os til at forhandle mediestøtte helt uden at tage hensyn til det.
Man kan altså ikke forvente, at man kan gennemføre forringelser over for de pågældende virksomheder med Enhedslisten og så gennemføre en mediestøtteordning over for de samme virksomheder med os samtidig.
Det kunne vi ikke få en fornuftig dialog om, og dermed sluttede de forhandlinger så desværre.
Det er ærgerligt.
Så vil jeg sige, at som sagt kan vi være enige i hovedsigtet, men jeg synes bl.a., der her i dag har været flere forhold, som man kunne trække frem, der giver anledning til at kritisere de ændringer, der er sket i forhold til mediestøtterapporten, ikke mindst vil jeg sige, at flere har været så glade for innovationspuljen, men det er jo mærkeligt – synes jeg – at man vil øge innovationspuljen i forhold til det, der bliver lagt op til, samtidig med at man gennemfører en ordning, der ikke sikrer, at der fortsat er den støtte, som der hidtil har været til en avis som Samsøposten, som altså er en 104 år gammel avis, som er velfungerende i sit lokalområde.
De får altså fjernet deres støtte, bl.a. fordi man vælger at prioritere innovationspuljen til helt nye virksomheder.
Det synes jeg er en mærkelig prioritering, der sker i den forbindelse.
Det korte af det lange er, at Det Konservative Folkeparti ikke kan støtte lovforslaget, men jeg tror, at vi inden for ganske få år kommer til at forhandle og drøfte den her sag igen, for det er et område, der bevæger sig med stor hast, og hvor der vil blive behov for at se mere samlet på hele mediesituationen i en fremtidig mediestøtteordning.